b'\n_START_ARTICLE_\nRo\xc5\xbeinis varn\xc4\x97nas\n_START_SECTION_\nPaplitimas\n_START_PARAGRAPH_\nEurazijoje paplit\xc4\x99s nuo Vengrijos iki Altajaus ir Pamyro. \xc5\xa0iaurin\xc4\x97 arealo riba eina Volgos vidurupiu, \xc5\xa1iaur\xc4\x97s Kazachstanu, pietuose siekia iki Ma\xc5\xbeosios Azijos, Afganistano, Vidur\xc5\xbeemio j\xc5\xabros. \xc5\xbdiemoja paplitimo areale, taip pat piet\xc5\xb3 Azijoje._NEWLINE_Lietuvoje labai retas. U\xc5\xbeklyd\xc4\x99 ro\xc5\xbeiniai varn\xc4\x97nai buvo stebimi Neringoje, Vent\xc4\x97s rage.\n_START_SECTION_\nI\xc5\xa1vaizda\n_START_PARAGRAPH_\nRo\xc5\xbeinis varn\xc4\x97nas tokio dyd\xc5\xbeio kaip ir paprastasis varn\xc4\x97nas. Galva, kuodas, pagurklis, sparn\xc5\xb3 kra\xc5\xa1tai, uodega ir pauodegys juodi. Nugara, kr\xc5\xabtin\xc4\x97, pilvas rausvi. Kojos gelsvai rausvos. Sveria: patinas\xc2\xa0\xe2\x80\x93 80 g, patel\xc4\x97 65-69 g.\n_START_SECTION_\nElgsena\n_START_PARAGRAPH_\nGyvena atviruose land\xc5\xa1aftuose\xc2\xa0\xe2\x80\x93 pievose, step\xc4\x97se, pusdykum\xc4\x97se, kalnuose, netoli g\xc4\x97l\xc5\xb3 vandens telkini\xc5\xb3. Da\xc5\xbenai skraid\xc5\xbeioja gausiais b\xc5\xabriais. \xc5\xbdeme vaik\xc5\xa1to dideliais \xc5\xbeingsniais, vikrus. Peri gausiomis kolonijomis. Lizd\xc4\x85 i\xc5\xa1 \xc5\xbeoli\xc5\xb3 stieb\xc5\xb3 suka uol\xc5\xb3 ply\xc5\xa1iuose, griuv\xc4\x97siuose, akmen\xc5\xb3 kr\xc5\xabvose. Gegu\xc5\xbe\xc4\x97s pabaigoje deda 4-6 \xc5\xa1viesiai melsvus kiau\xc5\xa1inius. Peri 15 dien\xc5\xb3. Per metus veda vien\xc4\x85 vad\xc4\x85.\n_START_SECTION_\nMityba\n_START_PARAGRAPH_\nMaisto ie\xc5\xa1ko laukuose, soduose, vynuogynuose. Lesa vabzd\xc5\xbeius, moliuskus, v\xc4\x97\xc5\xbeiagyvius. Vasaros pabaigoje lesa uogas, s\xc4\x97klas. Nors ro\xc5\xbeinis varn\xc4\x97nas yra svarbus kenk\xc4\x97j\xc5\xb3 (ypa\xc4\x8d sk\xc4\x97ri\xc5\xb3) naikintojas, ta\xc4\x8diau taip pat nusiaubia ir vynuogynus.'